ROZHODNUTIE RADY
z 18. januára 2010,
ktorým sa vymenúvajú členovia a náhradníci Výboru regiónov na obdobie od 26. januára 2010 do 25. januára 2015
(2010/29/EÚ)
RADA EURÓPSKEJ ÚNIE,
so zreteľom na Zmluvu o fungovaní Európskej únie, a najmä na jej článok 300 ods. 3 a článok 305 v spojení s článkom 8 Protokolu o prechodných ustanoveniach pripojeného k Zmluve o Európskej únii a k Zmluve o fungovaní Európskej únie,
so zreteľom na návrhy každého členského štátu,
keďže:
(1)
V článku 300 ods. 3 Zmluvy o fungovaní Európskej únie sa vyžaduje, aby členovia alebo náhradníci Výboru regiónov okrem toho, že sú zástupcami regionálnych alebo miestnych územných celkov, „buď vykonávali volenú funkciu regionálneho alebo miestneho územného celku, alebo boli politicky zodpovední volenému zhromaždeniu“.
(2)
V článku 305 Zmluvy o fungovaní Európskej únie sa ustanovuje, že Rada vymenúva na obdobie piatich rokov v súlade s návrhmi každého členského štátu členov výboru a rovnaký počet náhradníkov.
(3)
V článku 8 Protokolu o prechodných ustanoveniach sa stanovuje rozdelenie počtu členov Výboru regiónov.
(4)
Keďže funkčné obdobie členov a náhradníkov Výboru regiónov uplynie 25. januára 2010, mali by sa vymenovať noví členovia a náhradníci Výboru regiónov.
(5)
Rada 22. decembra 2009 prijala návrhy na členov a náhradníkov od belgickej, bulharskej, českej, dánskej, estónskej, gréckej, španielskej, francúzskej, talianskej, cyperskej, lotyšskej, litovskej, luxemburskej, maďarskej, maltskej, holandskej, rakúskej, poľskej, portugalskej, rumunskej, slovinskej, slovenskej, fínskej, švédskej a britskej vlády a zoznam s uvedením 24 členov a 23 náhradníkov, ktorý predložila nemecká vláda (1).
(6)
Členovia a náhradníci, ktorých navrhla írska vláda, ako aj jeden náhradník navrhnutý nemeckou vládou by sa teraz mali vymenovať do Výboru regiónov,
PRIJALA TOTO ROZHODNUTIE:
Článok 1
Do Výboru regiónov sa týmto na obdobie od 26. januára 2010 do 25. januára 2015 vymenúvajú:
-
za členov osoby, ktorých zoznam za každý členský štát je uvedený v prílohe I,
-
za náhradníkov osoby, ktorých zoznam za každý členský štát je uvedený v prílohe II.
Článok 2
Toto rozhodnutie sa uverejní v Úradnom vestníku Európskej únie.
Účinnosť nadobúda dňom jeho prijatia.
V Bruseli 18. januára 2010